Villy Søvndal (SF), 2003-02-18:
Jeg vil godt starte med at rette en åbenlys fejl.
Hr. Peter Skaarup citerede ved afslutningen af en af sine korte bemærkninger Blix for at sige: Vi får ikke adgang til det, vi vil.
Det er simpelt hen lodret forkert.
Jeg beklager, må jeg sige til hr. Skaarup, men det er altså simpelt hen lodret forkert.
Hr. Blix påpegede andre problemer, men der var ikke problemer med at komme frem.
Det, hr. Peter Skaarup sagde fra Folketingets talerstol for lidt siden, er simpelt hen lodret forkert, og jeg vil godt bede hr. Peter Skaarup komme herop og bekræfte, at våbeninspektørerne selv gør opmærksom på, at de faktisk får adgang.
Der er andre problemer, men det, hr. Peter Skaarup sagde, var lodret forkert.
Så til selve sagen.
Jeg synes, vi står i en situation, som får meget stor betydning for verdens fremtid, hvis man i de vestlige demokratier bøjer sig for både diktatorer - det synes jeg ikke man skal, dem skal man lægge et maksimalt pres på - og samtidig bøjer sig for en magtfuldkommen magt som USA og for en utrolig konfrontatorisk udenrigspolitisk linje som den, den nuværende amerikanske administration har lagt.
Så får vi en situation, hvor denne verden med den tidligere amerikanske præsident Carters ord, da han modtog Nobels Fredspris i Oslo, bliver et højst usikkert sted at leve.
Det er det, der efter min opfattelse er hovedingrediensen i den situation, vi står i.
Jeg synes på SF's vegne, det er dybt beklageligt at måtte konstatere, at vi har en regering støttet af Dansk Folkeparti, der har lagt sig fuldstændig fladt ned over for Blair og Bush.
Med enkelte ordførere som undtagelse støtter man fuldstændig kritikløst den amerikanske konfrontatoriske linje, der betyder voldsomme modsætningsforhold i stort set alle internationale fora.
Det er ikke alene lykkedes Bushregeringen at splitte antasterne til et udenrigspolitisk samarbejde i EU i 17 atomer.
Det er også lykkedes for den at splitte NATO i 17 atomer, og jeg tror også, det vil lykkes for den at splitte FN's Sikkerhedsråd.
Det er en form for konfrontation i international politik, vi aldrig tidligere har været vidne til, og den er i sig selv ikke med til at løse problemer, men til at skabe nye problemer.
Jeg vil bare pege på, at Blix' afrapportering i FN's Sikkerhedsråd på lange stræk faktisk var en indrømmelse af, at våbeninspektørerne kom videre i deres arbejde.
Det lykkedes bedre, de fik adgang til steder, de tidligere ikke havde haft adgang til, og derfor er det en fuldstændig fortegnet billede, når man siger, at våbeninspektionen ikke virker.
Den virker faktisk, og det er derfor, den skal have mere tid.
Det er vel også grunden til, at vi her i weekenden har oplevet de største fredsdemonstrationer overhovedet, siden Vietnamkrigen rasede, og oven i købet inden krigen er gået i gang.
Det store misforhold i denne debat er misforholdet mellem de politiske ledere, den danske regering og Dansk Folkeparti, og den holdning, befolkningen har til dette spørgsmål.
80 pct. af befolkningerne i de europæiske lande er imod dette eventyr, og det er folk, der kan tænke selv, det er folk, der kan læse, og det er folk, der har sat sig ind i tingene, før de dannede sig en holdning.
Jeg synes, at det store udestående spørgsmål er, at man med fantastisk lethed fra flertallets side bevæger sig ind i en situation med helt uoverskuelige konsekvenser for den irakiske civilbefolkning, der vil blive påført utrolige tab i en situation, hvor den i forvejen er nede på knæ som en konsekvens af det irakiske regimes styre og FN-sanktionerne.
Det er også en situation, hvor man risikerer at sætte en hel verden i brand.
Der er titusinder af små bål, der ulmer, og man risikerer en altfortærende brand, hvis man ikke sikrer et verdenssamfund, der i langt højere grad ikke alene lægger bånd på diktatorer, men også på stormagter, der har lyst til at handle fuldstændig ude af trit med verdenssamfundet og verdenssamfundets befolkninger.
Jeg skal runde af med at sige, at jeg håber meget, at hr. Peter Skaarup vil komme op og rette sin fortalelse
, fordi det så åbenbart er i modstrid med, hvad rapporten indeholder, og jeg skal også sige, at vi støtter Enhedslistens forslag, fordi vi ønsker en fri og åben debat om tidens vigtigste spørgsmål.